松門守風
作者：余靖
朝代：宋

paragraphs: 彭蠡古來險，湯湯貫侯衛。
源長雲共浮，望極天無際。
傳聞五月交，茲時一陰至。
颶風生海隅，餘力千里曀。
萬竅爭怒號，驚濤得狂勢。
涌恐楚山拔，聲疑夏鼎沸。
妖蜃吐濃烟，層臺誇壯麗。
奔雷鳴大車，連鼓聲粗厲。
豈誠陰陽爭，長憂天地閉。
孤舟一葉輕，飄如斿在綴。
所以泝沿人，未嘗貪既濟。
逆猶上坂丸，順比飛鴻翅。
直待浮雲收，乾坤廓然霽。
湖光百里平，波色連天翠。
然後榜蘭橈，以避蛟龍害。
進退甘遲留，克保無祇悔。
我願修身者，體此操舟態。
動靜惟時幾，畏慎存纖芥。
跬足雖平易，盡心防曖昧。
長如履險時，終身不危殆。